A BIZOTTSÁG 508/2006/EK RENDELETE
(2006. március 29.)
a 174/1999/EK rendeletnek a Dominikai Köztársaságba exportált tejporra vonatkozó kiviteli engedélyek tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre (1) és különösen annak 30. cikke (1) bekezdésére,
mivel:
(1)
A tejre és tejtermékekre vonatkozó kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályok megállapításáról szóló, 1999. január 26-i 174/1999/EK bizottsági rendelet (2) 20a. cikke megállapítja a 98/486/EK tanácsi határozattal (3) jóváhagyott, az Európai Közösség és a Dominikai Köztársaság között kötött egyetértési megállapodás alapján a Dominikai Köztársaságba történő kivitelre vonatkozó tejporkontingens kezelésére alkalmazandó szabályokat.
(2)
Tekintettel a Dominikai Köztársaságban a kiskereskedelmi kiszerelésű tejpor iránti megnövekedett keresletre, helyénvaló a 0402 10 11 9000 termékkódot a 174/1999/EK rendelet 20a. cikkében szereplő kiviteli engedélyre jogosult termékek listájához hozzáadni.
(3)
Mivel a kiviteli engedély iránti kérelem benyújtásának napja és a kivitel tényleges napja között jelentős idő telhet el, a tapasztalat szerint nagyon nehéz előre megmondani, milyen lesz a termék végleges csomagolása a kivitel napján. Az említett probléma megoldása érdekében lehetővé kell tenni a termékek kicserélésének engedélyezését, azzal a feltétellel, hogy a termékek export-visszatérítési rátája azonos mértékű legyen, valamint az exportőr ilyen irányú kérelmét a kiviteli alakiságok elvégzése előtt nyújtsa be.
(4)
A 20a. cikk (4) bekezdésének a) pontja a kontingens egy részét azoknak az exportőröknek tartja fenn, akik igazolni tudják, hogy az említett termékeket a kérelem benyújtását megelőző három naptári év mindegyikében exportálták. Úgy tűnik, hogy a Dominikai Köztársaságban ideiglenesen fennálló kedvezőtlen körülmények miatt néhány hagyományos exportőrnek a referencia-időszak valamelyik évében nem volt lehetősége exportálásra, ennek ellenére rendszeres exporttevékenységet tud igazolni. Helyénvaló tehát a referencia-időszak meghosszabbítása.
(5)
A 174/1999/EK rendeletet mindezeknek megfelelően módosítani kell.
(6)
Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 174/1999/EK rendelet 20a. cikke a következőképpen módosul:
1.
A (3) bekezdésben a 0402 10 11 9000 termékkód beillesztésre kerül a 0402 10 19 9000 kód elé;
2.
az (4) bekezdés a) pontja helyébe a következő szöveg lép:
„a)
az első részt, amely 80 %-kal, vagy 17 920 tonnával egyenlő, azok között a közösségi exportőrök között osztják szét, akik igazolni tudják, hogy a (3) bekezdésben említett termékeket a kérelem benyújtását megelőző négy naptári év közül legalább háromban a Dominikai Köztársaságba exportálták;”
3.
A következő (18) bekezdéssel egészül ki:
„(18) Az 5. cikk (1) bekezdésétől eltérve, az engedély birtokosai kérelmezhetik a kiviteli engedély 16. rovatában feltüntetett kód megváltoztatását e cikk (3) bekezdésében említett más kódra, amennyiben a visszatérítés azonos mértékű.
E kérelmet a 800/1999/EK rendelet 5. vagy 26. cikkében említett alakiságok elvégzése előtt kell benyújtani.
A termékkód megváltoztatását követő két munkanapon belül az érintett tagállam hatáskörrel rendelkező hatóságai a következőket jelentik a Bizottságnak:
a)
az engedély birtokosának neve és címe;
b)
az engedély, illetve az engedélykivonat azonosító száma és a kibocsátás időpontja;
c)
az eredeti termékkód;
d)
a végleges termékkód.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Csak azokra a kiviteli engedélyekre alkalmazandó, amelyekre a 174/1999/EK rendelet 20a. cikkével összhangban a kérelmet 2006. április 1-jétől nyújtották be.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. március 29-én.